CELEX: 32017R0216
Language: el
Date: 2016-11-30 00:00:00
Title: Κατ' εξουσιοδότηση κανονισμός (ΕΕ) 2017/216 της Επιτροπής, της 30ής Νοεμβρίου 2016, για την τροποποίηση του κανονισμού (ΕΕ) αριθ. 98/2013 του Ευρωπαϊκού Κοινοβουλίου και του Συμβουλίου, όσον αφορά την προσθήκη της σκόνης μαγνησίου στον κατάλογο πρόδρομων ουσιών εκρηκτικών υλών του παραρτήματος II (Κείμενο που παρουσιάζει ενδιαφέρον για τον ΕΟΧ )

9.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 34/5
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/216 ΤΗΣ ΕΠΙΤΡΟΠΉΣ
   της 30ής Νοεμβρίου 2016
   για την τροποποίηση του κανονισμού (ΕΕ) αριθ. 98/2013 του Ευρωπαϊκού Κοινοβουλίου και του Συμβουλίου, όσον αφορά την προσθήκη της σκόνης μαγνησίου στον κατάλογο πρόδρομων ουσιών εκρηκτικών υλών του παραρτήματος II
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 98/2013 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2013, σχετικά με την κυκλοφορία στην αγορά και τη χρήση πρόδρομων ουσιών εκρηκτικών υλών (1), και ιδίως το άρθρο 12,
   Εκτιμώντας τα ακόλουθα:
   
               (1)
            
            
               Στο παράρτημα II του κανονισμού (ΕΕ) αριθ. 98/2013 απαριθμούνται οι πρόδρομες ουσίες εκρηκτικών υλών που υπόκεινται σε εναρμονισμένους κανόνες οι οποίοι αφορούν τη διαθεσιμότητά τους στο ευρύ κοινό και διασφαλίζουν την ενδεδειγμένη υποβολή αναφορών για ύποπτες συναλλαγές, εξαφανίσεις και κλοπές σε όλη την αλυσίδα εφοδιασμού.
            
         
               (2)
            
            
               Οι ουσίες που απαριθμούνται στο παράρτημα II είναι διαθέσιμες στα μέλη του ευρέος κοινού, αλλά υπόκεινται στην υποχρέωση υποβολής αναφορών, που αφορά τόσο τους επαγγελματίες χρήστες σε όλη την αλυσίδα εφοδιασμού όσο και τα μέλη του ευρέος κοινού.
            
         
               (3)
            
            
               Τα κράτη μέλη κατέδειξαν ότι η σκόνη αργιλίου έχει χρησιμοποιηθεί και έχει αποκτηθεί με σκοπό την παραγωγή αυτοσχέδιων εκρηκτικών στην Ευρώπη. Η σκόνη μαγνησίου είναι ουσία με ιδιότητες παραπλήσιες του αργιλίου.
            
         
               (4)
            
            
               Η κυκλοφορία στην αγορά και η χρήση των σκονών αργιλίου και μαγνησίου δεν είναι επί του παρόντος εναρμονισμένες σε επίπεδο Ένωσης. Ωστόσο, τουλάχιστον ένα κράτος μέλος έχει ήδη επιβάλει περιορισμούς στη διαθεσιμότητά τους στο ευρύ κοινό, και ο Παγκόσμιος Οργανισμός Τελωνείων παρακολουθεί τις αποστολές σκόνης αργιλίου ανά τον κόσμο, για να εντοπίσει περιπτώσεις παράνομου εμπορίου που έχει σκοπό την κατασκευή αυτοσχέδιων πρόδρομων ουσιών εκρηκτικών υλών.
            
         
               (5)
            
            
               Οι εξελίξεις όσον αφορά την καταχρηστική χρήση των σκονών αργιλίου και μαγνησίου δεν δικαιολογούν επί του παρόντος τον περιορισμό της πρόσβασης των μελών του ευρέος κοινού, λαμβανομένου υπόψη του επιπέδου της απειλής ή του όγκου των συναλλαγών που συνδέονται με τις εν λόγω ουσίες.
            
         
               (6)
            
            
               Αυξημένος έλεγχος είναι αναγκαίος, ώστε οι εθνικές αρχές να έχουν τη δυνατότητα αποτροπής και εντοπισμού ενδεχόμενης παράνομης χρήσης αυτών των ουσιών ως πρόδρομων ουσιών εκρηκτικών υλών, και αυτό μπορεί να επιτευχθεί μέσω του μηχανισμού αναφορών που προβλέπει ο κανονισμός (ΕΕ) αριθ. 98/2013.
            
         
               (7)
            
            
               Η σκόνη αργιλίου αποτελεί αντικείμενο χωριστής κατ' εξουσιοδότηση πράξης, με την οποία προστίθεται στο παράρτημα II. Η προσθήκη αυτή θα είχε ως συνέπεια η σκόνη μαγνησίου να απομείνει ως μη ελεγχόμενη εναλλακτική λύση που μπορεί να χρησιμοποιηθεί στην πράξη.
            
         
               (8)
            
            
               Λαμβανομένου υπόψη του κινδύνου που παρουσιάζει η διαθεσιμότητα της σκόνης μαγνησίου και του γεγονότος ότι η υποχρέωση αναφοράς δεν θα έχει σημαντικό αντίκτυπο στους οικονομικούς φορείς ή στους καταναλωτές, η προσθήκη της εν λόγω ουσίας στο παράρτημα II του κανονισμού (ΕΕ) αριθ. 98/2013 είναι δικαιολογημένη και ανάλογη προς τον σκοπό που επιδιώκει,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στον πίνακα του παραρτήματος II του κανονισμού (ΕΕ) αριθ. 98/2013, προστίθεται η ακόλουθη ουσία:
   
      
                  «Μαγνήσιο, σκόνες
                  
                  (CAS RN 7439-95-4) (2) (3)
               
               
                  ex 8104 30 00 »
               
               
                   
               
            
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Νοεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 39 της 9.2.2013, σ. 1.